নিজস্ব প্রতিবেদন: মেয়ো রোডে স্বাভিমান সভা থেকে মমতা বন্দ্যোপাধ্যায়কে চাঁচাছোলা ভাষায় আক্রমণ শানালেন বিজেপির যুব মোর্চার সভানেত্রী পুনম মহাজন। তিনি বলেন, ''রাজ্যে কোনও পরিবর্তন আসেনি। খালি তৃণমূলের নেতাদের পরিবর্তন হয়েছে। সারদা-নারদায় জড়িয়েছেন তাঁরা। মুখ্যমন্ত্রীর হৃদয়ে মধ্যে মমতা নেই। এরাজ্যেই মহিলাদের উপরে সবচেয়ে বেশি অত্যাচার হচ্ছে। পুকুর ভরাট করছেন মমতার বিধায়করা। অবাধে চলছে জমি দখল''।                
তৃণমূলের 'মা মাটি মানুষ' স্লোগানকে কটাক্ষ করে পুনম মহাজন বলেন, মানুষের পাশে নেই তৃণমূল। মা মাটি মানুষ নয়, বরং মে মমতা অমানুষ। টিএমসি-র অর্থ টেরর মেকিং মেশিন। অসমের নাগরিকপঞ্জির প্রসঙ্গে পুনম মহাজনের ব্যজস্তুতি, ''দিল্লিকে লন্ডন বানানোর কথা বলেছিলেন অরবিন্দ কেজরিওয়াল। তবে পারেননি। অমেঠিকে সিঙ্গাপুর করতে ব্যর্থ হয়েছেন রাহুল গান্ধী। তবে পশ্চিমবাংলাকে বাংলাদেশ বানিয়ে ফেলেছেন মমতা বন্দ্যোপাধ্যায়''।  পুনম মহাজন আরও বলেন, ''রাজ্যে একের পর এক দুর্নীতি হচ্ছে। রাজ্যের তরুণরা নরেন্দ্র মোদীর স্বপ্নকে আদর্শ করে এগিয়ে যেতে চান''। ভারতের প্রধানমন্ত্রীকে স্বামী বিবেকানন্দের সঙ্গেও তুলনা করেছেন প্রমোদ মহাজনের কন্যা। তাঁর কথায়, ''প্রধানমন্ত্রীর নাম নরেন্দ্র, স্বামী বিবেকানন্দের নামও ছিল নরেন্দ্র। ভারতকে বিশ্বের শ্রেষ্ঠ আসনে বসাতে চাইতেন বিবেকানন্দ। সেই স্বপ্ন দেখেন মোদীও। অসমের নাগরিকপঞ্জির বিরোধিতা করে দেশদ্রোহিতার কাজ করেছেন মমতা বন্দ্যোপাধ্যায়। পদ্মের শক্তি উনি জানেন না। পদ্মের এক একটা পাপড়িই ক্ষমতা থেকে সরিয়ে দিতে যথেষ্ট''। সভায় ভিড় দেখে পুনম মহাজনের মন্তব্য, ''আভি তো ঝাঁকি হ্যায়, ২০১৯-২১ বাকি হ্যায়''।      যুব মোর্চার রাজ্য সভাপতি দেবজিত্ সরকার বলেন,''রাজ্যের তরুণরা দু টাকা কিলো দরের চাল ভিক্ষা চান না। তাঁরা চান কর্মসংস্থান। চাকরি চায় তরুণ প্রজন্ম। কিন্তু মুখ্যমন্ত্রী মমতা বন্দ্যোপাধ্যায় সেই ব্যবস্থা করতে পারেননি। তিনি কাজ দিতে ব্যর্থ হয়েছেন''।